作者:李山甫
標題:山中依韻答劉書記見贈
內容:幽居少人事，三徑草不開。隱幾虛室靜，閑雲入坐來。至道非內外，詎言才不才。寶月當秋空，高潔無纖埃。心滅百慮減，詩成永珍回。亦有吾廬在，寂寞舊山隈。從容未歸去，滿地生青苔。謝公寄我詩，清奇不可陪。白雪飛不盡，碧雲欲成堆。驚風出地戶，虩虩似震雷。吟哦山嶽動，令人心膽摧。思君覽章句，還複如望梅。慷慨追古意，曠望登高臺。何當陶淵明，遠師勸傾杯。流年將老來，華髮自相催。野寺連屏障，左右相裴回。